Duri Sialm - musicist e cumponist

(lr)

Tgi n'enconuscha betg Duri Sialm, il musicist e cumponist sursilvan. Quest onn, ils 3 da fanadur, han ins pudì festivar ses 100avel anniversari. EI è naschì a Segnas/Mustér e creschì si cun 12 fragliuns. L'emprima instrucziun musicala ha el gì da ses bab ch'era pur ed organist dal vitg. Suenter il seminari da magisters a Cuira ha el frequentà il conservatori a Genevra e terminà ses studis cun ils diploms da concert d'orgla e clavazin. Pli tard è el tranter auter magister da musica al collegi "Maria Hilf" a Sviz ed a Lichtensteig, e davent dal 1949 fin a sia mort, il 1961, a la scola chantunala grischuna a Cuira. Sialm ha dirigì divers chors.
Per il chant rumantsch ha Duri Sialm gronds merits. EI ha cumponì ovras per chor, cantatas e chanzuns acapella ch'èn daventadas fitg popularas e che vegnan chantadas dals chors rumantschs cun ardiment. Ma el ha era creà ovras per orgla e piano e trais albums cun chanzuns da solo e piano. A restar en memorgia vegn Duri Sialm era cun l'ediziun da la "Consolaziun da l'olma devoziusa", ina collecziun da chanzuns e melodias religiusas ch'el ha rimnà ensemen cun il plevon e scrivent sur Carli Fry en l'entira Surselva, en la Tumleastga ed en Surmeir. Bain existiva gia ina "Consolaziun", l'emprima datescha dal 1690, ma per la 10avla ediziun han Sialm e Fry per l'emprima giada er registrà las melodias. Las var 200 chanzuns e melodias èn ordinadas tenor ils vitgs da lur derivanza. Interessant è il fatg ch'ils editurs han d'ina vart fixà la varietad locala da melodias cun gronda acribia, da l'autra vart però standardisà il linguatg en in Sursilvan "classic". La nova "Consolaziun" ha dà nov anim al chant dal pievel en baselgia e vegniva er duvrada.